**Креативност, творчество, иновативност - нова стъпка към постигане на екологична култура при учениците от начален етап**

*Десислава Кръстева*

*главен учител в СУ“Свети Константин-Кирил Философ“*

*град Пловдив, облст Пловдив*

*desislava.krasteva@kkfilosof.com*

***Резюме:*** *Изграждането на екологично съзнание, нов начин на мислене, на нова ценностна система изисква усвоените екологични норми да се превърнат в норми на поведение. Отговорността към съдбата на природата се възпитава, а детството е най-подходящо начало за трайно създаване на отношене към околната среда. От друга страна обучението по STEM дава възможност на децата да изградят една цялостна картина за света, в който живеят. Така, съчетавайки трите актуални и важни аспекта, които провокират творчество и изобретателност сред учениците за изграждане на необходимата екологична култура и социална ангажираност, създадохме началните стъпки към осигуряването на устойчива околна среда. Проектът, по който работя, е свързан с всички тези насоки в екологичното образование и STEM обучението, във всеки един час от учебните програми. Идеята е учениците да влязат в ролята на изследователи, творци и създатели на нещо полезно за себе си и планетата. Така с малки стъпки започваме ново начало.*

Екологичното образование и възпитание намира все повече място в образователния процес. Целта на съвременната екология е да бъде научна основа за решаване на проблемите за хармонизиране на взаимоотношенията между природата и обществото. Днес, с нахлуването на модерните каузи в училищата, почти към всеки урок ще намерим обяснение как някаква човешка дейност вреди на природата и трябва да бъде ограничавана.

  Екологичното възпитание като дял от цялостния възпитателен процес има за цел изграждане на положително отношение към природата, мотивира децата към поддържане равновесието в нея. Важно е те да разберат, че именно постигането на равновесието в природата е следствие на усилията на всички. Изграждането на екологично съзнание, нов начин на мислене, на нова ценностна система изисква усвоените екологични норми да се превърнат в норми на поведение. Отговорността към съдбата на природата се възпитава, а детството е най-подходящо начало за трайно създаване на отношене към околната среда.

От друга страна обучението по STEM дава възможност на децата да изградят една цялостна картина за света, в който живеят. STEM не е нов подход. Той се развива под една или друга форма още през 90-те години на миналия век, но в последните години придобива все по-широка популярност и привлича вниманието на родители и педагози. Това, което отличава STEM от традиционното образование и наука, е смесената учебна среда и демонстриране на учениците как научният метод може да бъде приложен в ежедневието.

STEM обхваща 4-те принципа, идентифицирани като ключови в образованието на 21-ви век: творчество, сътрудничество, критично мислене и комуникация.

Чрез интегриране на дейностите по STEM в учебните области на децата се предоставя възможност за развитие на умения, необходими за адаптация в динамично развиваща се прагматична и технологична среда. Уменията, разработени чрез STEM им осигурява стабилна основа за успех, както в училище, така и в реалния живот. Учениците развиват ключови умения като:

* Творческо мислене;
* Критичен анализ;
* Работа в екип;
* Инициатива;
* Общуване;
* Математическа грамотност.

Така, съчетавайки трите актуални и важни аспекта, които провокират творчество и изобретателност сред учениците за изграждане на необходимата екологична култура и социална ангажираност, създадохме началните стъпки към осигуряването на устойчива околна среда.

Основната цел на настоящите инициативи е емоционално ангажиране на децата с проблемите на екологията и възпитание на дълг и грижа към природата, формиране на позитивно гражданско отношение към нея и лична отговорност към опазване на околната среда. Без да се отричат предимствата на традиционния педагогически подход, за целите на устойчивото развитие и с помощта на STEM възможностите, се дава свобода на детето да поеме своята част от ангажимента, да бъде активно и да взаимодейства с възрастните, да търси и предлага решения, да твори. Така децата виждат света през различни перспективи и се учат от всяка среда, в която попадат; превръщат всеки в изследовател и го мотивира да търси нови знания.

Проектът, по който работя, е свързан с всички тези насоки в екологичното образование и STEM обучението, във всеки един час от учебните програми. Идеята е учениците да влязат в ролята на изследователи, творци и създатели на нещо полезно за себе си и планетата. Така с малки стъпки започваме ново начало. Начало, което ще създаде отговорни и мислещи граждани. Структурирайки няколко инициативи в различни направления, успях да създам отговорност в действията на учениците. Всяка една от дейностите е свързана първо с обсъждане. Екологичният проблем е сериозен и изисква постоянство при разглеждането му. Аз, като класен ръководител на втори клас, успях да създам традиция: *първо да разглеждаме и обсъждаме проблема, след това да предлагаме решания, да създаваме идеи във виритуална среда и след това да го реализираме*.

Още от пристъпването на учениците през прага на училището, дори „прохождащи“ първокласници, те усетиха колко е важно да мислим за всяко наше действие, да бъдем отговорни и да вземаме правилните решения. Нашите планирани действия постигнаха целта ни – да израдим екологична култура, прилагайки нашите идеи и творчески решения. Започнахме работа с класа и в рамките на година увлякохме след себе си целия начален етап. Тази учебна година, продължавайки създаденото от миналата, работихме в следните направления:

**I. Участие в международни и национални екологични програми:**

**„Най-големия урок в света“** и подкрепа на Глобалните цели за устойчиво развитие, с партньор UNICEF- ежегодно включване в програмата, опознаване на нейните цели и активно участие на учениците в часовете. Всяка година получаваме сертификат.

**„Climate Action Project“-** включихме се вмеждународната инициатива за опазване климата на земята, в която взеха участие над 2млн. ученици от 135 страни. В продължение на 6 седмици имахме различни изследователски мисии, чрез които разбирахме екологичните проблеми на Земята и създавахме ресурси. За активността ни получихме сертификат.

**„Заедно за един по-чит свят“-** направление, което насочва участието на учениците в използване на алтернативни източници на отопление чрез работата им с програмата на EVN „Часът на Иви и Енчо“. Всяка година в Час на класа темите по екология се увеличават, запознавайки учениците със соларните системи, ветрогенератори, пестене на енергия. Разучавайки ги, ние създадохме макети на алтернативни източници на енергия, които ще опазят ресурсите на планетата. Отново имаме сертификати за активност и гражданска позиция.

**„EcoQuiz”:Какво знаем за отпадъците?“** – участие в електронната платформа, чрез която учениците се включват във викторини, електронни игри и научават факти за отпадъците.

**II.Дейности с класа на екологични теми:**

**„Чиста природа“-** дейност, която насочва към опазване на природата във всеки един момент- по време на учебен процес, екскурзия, отдих или училище сред природата. Целта: чрез игри и игрови форми да се постигне обединяване на класа и родителите в идеите за опазване на природата и насърчаване на доброолчеството.

**„Моята мечта за еко-град“ –** активно участие на всички ученици от класа за създаване на еко-град. Първо се оформя идеята, после и начина на изграждане на града. Разпределят се групите, които работят по секции, а после се сглобява, за да бъде изграден пълноценен и активен модел на еко-град.

**„Екологичното е чисто“** – ежегоден парад на дрехи, направени от отпадъчни материали. Целта е всеки да покаже креативност в изработването на модела и оригиналност. Прави се компютърен модел, аслед това и реален. Класация няма, защото всеки, проявил загриженост към природата, е достоен за уважение.

**„Използвай ме отново“ –**класа се включи в изработването на различни предмети от отпадъчни материали първо като макети, а след това осъществи проектите си. Креативността им наистина показва, че детското въображение може да създаде изключително интересни и атрактивни предмети.

**„Изчезващи видове“ -** заедно с различни организации по опазване на животни и птици учениците се запознават с изчезващите видове птици и животни в българската природа. След задълбочено проучване, второкласниците предложиха идеи как могат да бъдат спасени. Най- интересните осъществиха, изработвайки предложенията си.

**„Пролетен бал“ –** по случайнастъпващата пролет учениците подготвят и участват в по-различен ба – дефилират с костюми от рециклирани материали. Създаденото настроение и творчество при изработването на костюмите допринася за инициативност и креативни идеи.

**„Да поставим хранилка“ -** в двора на училището учениците (с помощта на родителите), сглобиха хранилки за птиците. Поставиха ги на избраните от тях дървета и сега се радват на птиците през зимата, защото им оставят и храна.

**Засаждане на цветя –** инициативата започна от 1.клас със засаждане на цвете за мама. Прерастна в ежегодна такава (всяка година родителите купуваха цветя, които учениците засаждаха в двора на една от двете сгради), а последната година се превърна в обща между начален и прогимназиален етап. Учениците от 6. Клас съвместно с четвртокласниците засадиха закупените от родителите цветя за двора на училището.

**Електронна книжка –** учениците работиха по различни художествени текстове. След като задълбочено обсъждаха идеите си, сраавняваха, анализираха и представиха своите изводи, те се групираха в екипи и създадоха електронен продукт.

**Участие в конкурси - в**сички ученици от класа активно се включват в обявяваните ежегодно конкурси на екологични теми на училищно, районно, градско, национално ниво. Получаването на грамоти, медали, предметни награди стимулира опознаването на природата и нейните особености. Учениците четат, обогатяват се и се усъвършенстват, достигайки до осъзнаването на един от най-важните елементи за съществуването на човечеството – опазването на природата. Последната награда е от националния конкурс на EVN за изработване на макет на еко-град. С получената парична награда (освен грамотите, медалите и предмтните награди за всеки ученик) класът посети старото селище Бага-тур и се запозна с дейностите на старите българи.

**III. Съвместни дейности с родители:**

**„Да засадим дърво“ –** родители, ученици и класен ръководител засадихме 60 фиданки в двора на училището с цел облагодродяването му. Преди това проучихме важността на проблема и направихме макет на екокъта, за да преценим къде е най-добре да бъдат засадени малките дървета.

**„Велосипедът е полезен“** – ден за придвижване с велосипед, който приключва с празник. Заедно с родителите избрахме да се включим в този ден, за да покажем, че може да не се използват автомобили за бързо придвижване в града, спазвай пътните знаци.

**Благотворителни акции –**включване на класа и родителитев различни мероприятия, свързани с екологията и опазването на природата /събиране и предаване на капачки за „Капачки за бъдеще“, събиране и предаване на хартия и др. с цел изграждане на екологична култура у второкласниците/.

**„Малките таланти“** –извънкласната дейност на театралната група на класа е насочена към представянето пред публика на училищно и градско ниво на пиеси, насочени към екологичното образование и възпитание. Целта: по интересен и ненатрапчив начин да се представи темата за опазването на околната среда и здравето на хората като част от опазването на природата. В подготовката на декорите се включиха и родителите, които помогнаха с идеи за екологичните материали.

**„ Да засадим дърво“** – съвместна инициатива с родителите и Гората.бг. Те се свързаха с органицацията и получиха 60 млади дръвчета, които сами засадиха в двора на училището. А учениците поливаха, поддържаха и пазеха.

**„Капачки за бъдеще“** - инициативата за събиране и предаване на капачки прерастна в доброволчество. Заедно с класния ръководител вече са част от екипа доброволци, които всяка есен и пролет се включват в инициативите в град Пловдив и помагат дейността за събиране на капачките.

**„Жълти стотинки“** – инициативата ежегодно е споделена от учениците, а вече има в състава си и доброволци, които по време на дните за акция се включват активно в събирането и предаването на стотинките.

**„Сърце“** – по инициатива на родителите в двора на училището беше закупено и монтирано метално сърце, за да може да се улесни събирането на пластмасови капачки.

**Изводът:**

Контактът с природата е необходима основа за екологично образование, стимулира духовното развитие на детето и възпитава екологично поведение, насочено към опазване на околната среда. Той буди въпроси, предоставя на децата пространство, за да ги зададат, позволява им да търсят отговори, свързани с наблюдаваното, да разберат връзките между някои обекти, да си обяснят причините за поведението на някои животни или за промените, които настъпват с растенията, да вникнат в същността на природните закономерности.

Екологичното образование e насочено към формиране на екологична култура, екологично съзнание и екологично поведение в тяхната взаимна връзка с оглед познаване на екологичните закони, защита, подобряване, управление и разумно използване на природните ресурси, както и опазване на природната среда и на екологичното равновесие./Наредба 13 за ГЗЕИО/ Затова ние, като отговорни граждани, трябва да възпитаме социална ангажираност по отношение на екологията, за да може учениците да изградят лична позиция към опазването на природата и съхраняването на биологичното равновесие. В помощ идва и СТЕМ обучението, защото създава условия за развивяне на креативността и творчестово при малките ученици. А това води и до изградане на позиция за социална ангажираност при осигуряването на устойчива околна среда.

Смятам, че практиката постигна целта си – ученици и родители да осъзнаят необходимостта от отговорно и своевременно ангажиране на обществото, че природата е това, което сме ние. Необходимо е да сме активни участници във всички процеси и мероприятия в това направление, за да изградим един спокоен и здравословен начин на живот у всеки един от нас.

**Използвана литература:**

1.Наредба 13 за гражданското, здравното, екологичното и интеркултурното образование

2. https://www.fix.com/blog/getting-kids-involved-in-stem/

3. https://www.learningliftoff.com/why-stem-education-is-essential-for-younger-kids/

4. https://www.engineeringforkids.com/about/news/2016/february/why-is-stem-education-so-important-/